# Katechéza na tému Kréda: "... príde súdiť živých i mŕtvych"

## Úvod

Deti v základnej škole učíme šesť hlavných právd katolíckej viery, medzi ktorými je aj štvrtá pravda: Boh je spravodlivý sudca, ktorý dobrých odmeňuje a zlých tresce. Takouto jednoduchou formou sa deti časom naučia rozlišovať, čo je dobré a čo zlé, naučia sa, že väčšina ich činov vedie k odmene alebo trestu, a takisto sa naučia zodpovednosti za svoje činy. Dodatočne sa naučia recitovať Krédo či Apoštolské vyznanie viery a až neskôr môžu premýšľať nad tým, že ak veria v Boha, zároveň majú veriť aj v to, že raz príde Kristus v sláve súdiť živých i mŕtvych na konci časov. **(Kristus príde na konci časov súdiť živých i mŕtvych)** Lebo ak je Spasiteľ Pán všetkého, a teda aj kráľ, sediaci po pravici Otca, prináleží mu aj úloha sudcu. Veď *Kniha Prísloví* hovorí: „Kráľ, ktorý sedí na sudcovskej stolici, rozráža svojím bystrozrakom všetko zlé” (20, 8). A práve spomenutá pravda o poslednom súde môže vzbudiť v ľuďoch isté obavy, ktoré v človeku prirodzene vyvoláva akýkoľvek súd. Pravdou je, že keď sa pojem posledného súdu vysvetlí, človek, ktorý pochopí obsah daného pojmu sa potom rozhodne, čo ďalej. Na jednej strane sa môže príchodu súdu obávať a na strane druhej si môže uvedomiť, že súd práve teraz prebieha. A podľa toho sa aj zariadi. **(Veda, zaoberajúca sa poslednými vecami človeka sa nazýva eschatológia)** Veda, ktorá sa zaoberá smrťou, osobným či všeobecným súdom a vôbec všetkými poslednými udalosťami človeka a sveta sa nazýva eschatológia. Je to náuka o posledných veciach a grécke slovo *eschaton* označuje to, čo je posledné. Individuálna eschatológia opisuje smrť, osobný súd a definitívny stav jednotlivej osoby (nebo, peklo) a kolektívna alebo všeobecná eschatológia definuje stav ľudstva a sveta po poslednom súde. Pochopiteľne obe eschatológie sa prelínajú a nemôžeme ich od seba izolovať.

# 1. Definícia posledného súdu

Ak pravda katolíckej viery tvrdí, že sa Spasiteľ vráti vo svojej sláve súdiť živých i mŕtvych na konci vekov, tak sa tým myslí jedna z posledných udalostí človeka, pozemského života či vesmíru vôbec. **(Posledný alebo všeobecný súd sa týka všetkých ľudí, živých i mŕtvych)** Samotný všeobecný súd súvisí s Parúziou Krista, teda jeho slávnym a viditeľným druhým príchodom na svet. Viditeľným preto, lebo Krista uvidia všetci ľudia v jeho ľudskej prirodzenosti. Po Parúzii budú Mesiášom vzkriesení všetci ľudia - spravodliví i nespravodliví - a potom sa začne univerzálny súd nad ľudstvom, aby sa pred Bohom ukázali všetky ľudské skutky, za ktoré každý dostane svoju odplatu. Súd je všeobecný preto, lebo sa týka všetkých ľudí vo vzájomnej interakcii vzťahov a činov, smerujúcich ku konečnej platnosti dobrého či zlého. A preto Boh a všetci ľudia navzájom budú vidieť svoje skutky vo vzťahu k Nemu, blížnemu, k dobru, ale aj zlu. Takže kritériom súdu je vzťah k Ježišovi Kristovi a láska preukázaná tým, s ktorými sa Mesiáš identifikoval, teda s tými najmenšími (*Mt* 18, 23-35). Ako čítame v *Katechizme katolíckej cirkvi* v bode 679 (ďalej len *KKC*), sudcom je Kristus, ktorý získal toto právo od Otca (*Jn* 5, 22). Pretože charakter všeobecného súdu je určený osobou Spasiteľa a jeho skutkami. Hovoríme, že je *kristocentrický*, na Krista orientovaný, lebo Spasiteľ je stredom a zmyslom stvoreného sveta, poprípade ľudského života, ako tvrdí *List Rimanom*: „Veď od neho, skrze neho a pre neho je všetko” (*Rim* 11, 36). Záver posledného súdu je zavŕšenie či dokonanie sveta, ktorým sa "začne" pre vyvolených život v Nebeskom kráľovstve alebo jednoducho v nebesiach. Na základe toho, ako sa človek počas svojho pozemského života pripodobnil Kristovi a plnil skutky milosrdenstva, dostane svoju večnú odmenu v nebi. Tá sa dá vysvetliť ako nadprirodzená blaženosť s Bohom, v ktorom všetky bytosti nachádzajú svoj cieľ, aby sa - až ten čas príde - mohli radovať z dokonalého požívania neohraničiteľného večného života, ktoré budú zažívať v celku a naraz. Aspoň tak sa definuje večný život alebo *visio beatifica*, teda blažené videnie Boha, čo je ľudská spoluúčasť na Božom živote, keďže večnosť je spôsob, akým Boh žije. Rozhodne ide o grandiózny nebeský scenár, ktorého základy nachádzame vo sv. Písme. Ak sa obmedzíme iba na Nový zákon, aj tak nájdeme viaceré verzie posledného súdu.

1. „Až príde Syn človeka vo svojej sláve a s ním všetci anjeli, zasadne na trón svojej slávy. Vtedy sa pred ním zhromaždia všetky národy a on oddelí jedných od druhých... ” (*Mt* 25, 31-46)

2. Ježiš im povedal: „ ... Pri obnovení sveta, keď Syn človeka zasadne na trón svojej slávy, aj vy, čo ste išli za mnou, zasadnete na dvanásť trónov a budete súdiť dvanásť kmeňov Izraela.” (*Mt* 19, 28)

3. „Veď sa všetci musíme ukázať pred Kristovou súdnou stolicou, aby každý dostal odplatu za to, čo konal, kým bol v tele, či už dobré a či zlé.” (*2Kor* 5, 10)

Zaiste citátov z Nového zákona o poslednom súde nájdeme viacero, ale stačí vedieť, že Otec odovzdal posledný súd Synovi, lebo „Je to on, koho Boh ustanovil za sudcu živých i mŕtvych” (*Sk* 10, 42); a ten dokonca povoláva svojich učeníkov - a tých, ktorí kráčajú v šľapajach Apoštolov -, aby sa na súdení ľudí taktiež zúčastnili. Akokoľvek budeme toto súdenie dvanástich kmeňov Izraela interpretovať, poslucháčovi pravdepodobne postačí jediný argument, ktorý vyslovil sv. Tomáš: „Je nutné, aby odsúdení sudcu videli. Božstvo je však tak úchvatné, že ho nik nemôže vidieť bez toho, aby pociťoval veľkú radosť. Preto ho nebude môcť vidieť nik z odsúdených, pretože by sa radoval. Preto je nutné, aby sa objavil v podobe človeka, aby ho všetci videli. (...) Kristus je sudcom aj ako človek, pretože sám bol ako človek nespravodlivo odsúdený, a preto ho Boh ustanovil sudcom celého sveta” (*In Symbolum Apostolorum*, art. 7). Pravda, poslucháč môže sám pátrať po ďalších výkladoch hore spomenutého argumentu. Teraz však môžeme objasniť rozdiel medzi osobným a všeobecným súdom.

# 2. Osobný a všeobecný súd

Ak máme lepšie pochopiť rozdiel medzi osobným a všeobecným súdom, budeme sa musieť oboznámiť so samotnou časovosťou oboch súdov. Oba súdy sa uskutočnia v posledný deň, ide ale o to, či sú to dva rozličné súdy, či sa odohrávajú v odlišnom čase, a či vôbec čas v danej problematike hrá nejakú zásadnú úlohu. **(Každý človek dostáva hneď po smrti večnú odplatu po osobnom súde)**

## 2. 1. Osobný súd

O osobnom súde sa vyjadruje *KKC* nasledovne: „*K*aždý človek hneď po smrti dostáva večnú odplatu (...) na osobnom súde, (...): alebo prejde očisťovaním, alebo hneď vojde do nebeskej blaženosti, alebo sa hneď naveky zatratí” (1022), doplnenie nájdeme aj v bode 1021: „ ... Nový zákon hovorí (...) aj o odplate bezprostredne po smrti každého človeka podľa jeho skutkov a jeho viery...”. A my môžeme dodať: Pozemský život človeka chápe naša teológia ako *status viatoris*, teda ako *stav pútnika*, ktorý "putuje" do nebeskej vlasti a na to dostáva čas (*kairos*) otvorený na prijatie alebo odmietnutie Božej milosti vo svojej slobodnej vôli. Chápeme tento stav ako ustavičné "teraz" v našom živote, ako aktuálny čas našej spásy, ktorý je nám daný na rozhodnutie sa pre alebo proti Kristovi. Teraz je čas milosrdenstva, ale potom bude čas spravodlivosti. Súčasnosť je naša, ale budúcnosť patrí Bohu. Preto spomenutý stav alebo čas, transcenduje, presahuje náš pozemský čas a priestor do večnosti, a anticipuje Kristovu Parúziu, a teda aj posledný súd. **(Každý skutok, ktorý vykonám na zemi, má dôsledok vo večnosti)** Jednoducho povedané, každý náš skutok, ktorý vykonáme teraz vo svojom pozemskom živote, má následok vo večnosti u Boha a po našej smrti sa pri osobnom súde tento čin spomenie. Z toho dôvodu toto ustavičné "teraz" vyžaduje od kresťana neustále rozhodovanie sa pre alebo proti Kristovi. Pekne nás na to upozorňuje list Rimanom: „Však viete, aký je čas, že už nadišla hodina, aby ste sa prebudili zo sna. Veď teraz je nám spása bližšie, ako vtedy, keď sme uverili. Noc pokročila, deň sa priblížil. Zhoďme teda skutky tmy a oblečme sa do výzbroje svetla. Žime počestne ako vo dne; nie v hýrení a opilstve, nie v smilstve a necudnosti, nie v svároch a žiarlivosti, ale oblečte si Pána Ježiša Krista; a o telo sa nestarajte podľa jeho žiadostí” (13, 11). Hneď je nám zrejmé, že smrťou sa končí ponúkaný stav pútnika, toto ustavičné "teraz" ako možnosť rozhodovania alebo prípadného pokánia. Po smrti už nebudeme môcť nič ku svojim skutkom dodať či prosiť o odpustenie, lebo predstúpime pred Krista, ktorý naše konanie posúdi pri osobnom súde a my hneď dostaneme za svoje skutky a vieru náležitú odmenu. Buď pôjdeme hneď do neba, alebo do pekla, poprípade do očistca. Rozhodne vyvolení alebo zatratení dostávajú hneď po osobnom súde svoju večnú odmenu, tá sa po "zvyšok večnosti" nezmení. A práve odmena, ktorá je odplatou za každý ľudský čin vyžaduje súd. Sv. Tomáš v *Summa contra gentiles* píše: „Je nutné, aby bol dvojaký súd: jeden, ktorým sa samostatne jednotlivým, čo sa týka duše, prisúdi trest alebo odmena; druhý však spoločný, ktorým, čo sa týka duše a čo sa týka aj tela, sa prisúdi súčasne všetkým to, čo si zaslúžia” (kap. XCVI). A keďže už vieme, že každý jednotlivec hneď po smrti a osobnom súde dostáva svoju odmenu vo svojej nesmrteľnej duši, tento súd "medzi štyrmi očami" je svojim spôsobom neviditeľný ostatným, týka sa iba Boha a jednotlivca. Preto je to osobný, individuálny súd, po ktorom - v prípade pozitívneho rozsudku - jednotlivec vchádza tam, kde blažení žijú už vo večnom nazeraní na Boha vo *visio beatifica*. Je dôležité si uvedomiť jedno: intenzita prežívania večného života u jednotlivca sa pridaním osláveného tela vo vzkriesení nezmení, pre neho ostane rovnaká, aká bola hneď po smrti. Zmena sa udeje v extenzívnosti. Čo znamená: hneď po smrti budem vidieť Boha vo všetkej intenzite, ale to pre mňa ešte nie je finálny stav, lebo moji blízki stále nie sú so mnou v nebesiach - sú v pozemskom živote, teda moja radosť nie je úplná. Avšak, po vzkriesení a všeobecnom súde budeme v nebi spolu všetci, a tak sa spomenutá intenzita jednotlivca prenesie (extenzívne) na všetkých vykúpených. Teda extenzia znamená rozprestretie, zahrnutie všetkých kvantitatívne, kolektívne a zavŕšene ako celok prežívať to isté v rovnakej intenzite: kraľovať s Pánom vo večnosti.

## 2. 2. Všeobecný súd

Naopak všeobecný súd, chápeme ako viditeľný, spoločný súd všetkých ľudí, ktorý nastáva - a to je dôležité - po vzkriesení všetkých mŕtvych. Predstavme si, že ľudia majú svoje oslávené, vzkriesené telá a Kristus prichádza vo svojej sláve, a s ním všetci anjeli, rovnako ako prísediaci sudcovia sú prítomní Apoštolovia a tí, ktorí sa Krista počas pozemského života pridŕžali, aby súdili všetky národy a On oddelí jedných od druhých. **(Pri všeobecnom súde každý uvidí skutky všetkých)** Každý z nás uvidí svoje chyby a dobré skutky, ktoré vykonal počas svojho pozemského života. Samozrejme budú posudzované v ich vzťahu k Bohu, k blížnemu a k svetu. Preto musíme ako jednotlivci spoločne vidieť svoje skutky, ktoré budú vidieť všetci tí, s ktorými sme prišli na zemi do kontaktu alebo vzťahu. Týmito skutkami sme si mohli pomôcť alebo ublížiť. Preto je tento súd spoločný a všeobecný, aby všetci spoločne videli a posúdili činy všetkých a od Boha dostali svoju odplatu. Až po ňom môže dôjsť k zavŕšeniu sveta, k dokonaniu celého diela stvorenia a významu Kristovej spásy, aby sme pochopili ako Boh svojou prozreteľnosťou viedol stvorenie po svojich cestách, ako nakoniec jeho spravodlivosť zvíťazila nad všetkou nespravodlivosťou, a hlavne, že Božia láska je silnejšia ako smrť a všetko zlo.

# 3. Vzťah medzi individuálnou a kolektívnou eschatológiou

V predošlej kapitole sme definovali osobný a všeobecný súd, ale máme si ešte vysvetliť časovú súslednosť oboch súdov, resp. či vôbec čas vo vzťahu individuálnej a všeobecnej eschatológie hrá nejakú zásadnú úlohu. Eschatológiu sme si definovali už v úvode a rovnako poznáme rozdiel medzi jej individuálnou a všeobecnou formou. To znamená, že sme pripravený pochopiť aj časovú súslednosť medzi osobným a všeobecným súdom.

Na začiatok treba povedať, že Cirkev do stredoveku akcentovala všeobecnú eschatológiu a jednotlivca s jeho individuálnym súdom videla skôr ako súčasť vykúpeného ľudu. Tradičná predstava smrti ako oddelenia tela od duše podmienila aj pohľad na posmrtný osud človeka. V podstate, každý kresťan veril, že po smrti bude prebývať v akomsi medzistave - časovom aj priestorovom - medzi smrťou a vzkriesením a bude "čakať" vo svojej nesmrteľnej duši na vzkriesenie a po poslednom súde pôjde do neba, kde bude pričlenený k spoločenstvu svätých. Spomenuté "čakanie" na koniec sveta zostávalo pre veriaceho človeka faktom, ktorý sa zmenil 29. januára 1336, kedy pápež Benedikt XII. v bule *Benedictus Deus* potvrdil, že veriaci bez ťažkého hriechu hneď po smrti vidia Boha a sú v nebi. A ak preskočíme stáročia a ocitneme sa v 60-tych rokoch minulého storočia, dôjdeme k teologickým názorom, ktoré zohľadňujú spôsob bytia Boha a človeka, časovú súslednosť oboch súdov, ale hlavne pravdy viery o spáse jednotlivca a spoločenstva mystického tela Kristovho.

# 4. Posmrtný osud jednotlivca a spoločenstva svätých

Ľudská osoba je určená troma sociálnymi vzťahmi: **(V pozemskom živote vytvárame tri sociálne vzťahy)**

1. vzťahom k Bohu, ktorý je v zásade transcendentný, teda presahuje pozemský svet a je pevne vsadený do večnosti, lebo večnosť je bytie Boha,

2. vzťahom k sebe samému, kde sa človek poznáva ako osoba, ktorá je slobodná a jej bytie sa nachádza v pozemskom živote, a zároveň je vo viere s Pánom,

3. vzťahom k ľuďom a svetu, ktorý sa neustále premieňa v čase, priestore, kauzalite a rôznorodých možnostiach, ktoré každý z nás má.

Samozrejme je nám hneď jasné, že po smrti sa tieto vzťahy premenia, keďže sa ľudská osoba ocitne v inom stave svojej existencie. Ľudskú osobu chápeme ako duchovno-telesné kompozitum jej prirodzenosti. Jednoducho povedané, človek je duša a telo a po smrti, čo sa týka prvého spomenutého vzťahu k Bohu, sa jednotlivec stretáva s Pánom, ktorého doteraz nevidel, ale teraz v ňom stretáva láskavého Boha, ktorý ho berie do svojho kráľovstva. To je konečný vzťah ku Kristovi, ktorý sa už po smrti nezmení. Vzťah k sebe samému je po smrti charakterizovaný v prvom rade istotou svojej spásy ako záchrany a spoločenstvom prítomného Boha a vykúpených. Vzťah k svetu a k ľuďom sa premieňa nasledovne: Človek po osobnom súde je v celkom inom stave ako v pozemskom svete "dobra a zla", tu je len a len dobro. Zároveň vôľa človeka sa podobá spásnej vôli Boha. Čo sa dá vysvetliť, že aj človek sám chce spásu všetkých ľudí, za ktorých sa prihovára u Otca, preto my pozemšťania veríme v modlitby za zosnulých a ich príhovor u Boha za nás. Jednotlivec aj spoločenstvo je zároveň vtiahnuté do nového neba a novej zeme, ktoré sa zavŕšia po poslednom súde.

Nuž, a keď chceme pochopiť časovú súslednosť oboch súdov, musíme si najprv vysvetliť pohľad eschatológie na čas spásy. Eschatologické texty pochopiteľne hovoria o budúcich veciach, ale budúcnosť sa začína už teraz a posledný čas má počiatok v prítomnosti. Preto sa tieto texty zameriavajú na terajšiu potrebu obrátenia a zbožnosť človeka skôr než príde koniec. **(Zbožný človek sa súdu báť nemusí)** Kvôli tomu si človek pripomína posledný súd, aby oľutoval a napravil svoje konanie tu a teraz tak, žeby to nemusel potom ľutovať pri súde. Zato hovorí Mesiáš: „Kto počúva moje slovo a verí tomu, ktorý ma poslal, má večný život a nepôjde na súd, ale prešiel zo smrti do života” (*Jn* 5, 24-25). Čo znamená, že veriaci nielen že nebude súdený, ale že sa ho súd vôbec netýka, lebo verí a má život večný.

## 4. 1. Súslednosť medzi osobným a posledným súdom

## 

Ak chceme porovnať osobný a všeobecný súd musíme zohľadniť hore spomenuté sociálne vzťahy človeka a časopriestorový rozmer tu a vo večnosti. Keďže nám sociálne vzťahy človeka k sebe, k Bohu a k svetu už známe sú, porovnajme spôsob existencie človeka na svete a vo večnosti. Veď je všeobecne známe, že človek v pozemskom živote prežíva skutočnosť, pohybujúc sa v čase, priestore a kauzalite. To sú základné kategórie, pomocou ktorých definuje človek svoju existenciu. Avšak presne tie isté kategórie po smrti jednotlivca prestanú existovať. Vo večnosti neexistuje ani čas, ani priestor. Preto v súvislosti s výrokom *KKC* o večnej odplate, ktorú človek dostáva hneď po smrti na osobnom súde (*KKC* 1022), stojíme pred nutnosťou súslednosť medzi oboma súdmi vysvetliť nasledovne: po osobnom súde sa človek dostáva do nebies a jeho odmenou je byť s oslávenými ľuďmi a s Pánom, na tejto odmene sa nič nemení ani po poslednom súde, ale človeku ešte chýba oslávené vzkriesené telo a prítomnosť všetkých ľudí v nebesiach, teda aj tých, ktorí sú stále v pozemskom živote. S prihliadnutím na pozemskú kategóriu času by sme povedali, že ich oslávení proste počkajú. Lenže ako ich tam budú čakať, keď v nebesiach čas neexistuje a vôbec, slovné spojenie *čakať vo večnosti* je krajne znepokojujúce. Veď čakanie na niekoho či na niečo je vždy zdĺhavé, nudné, znervózňujúce a neisté. Preto tvrdíme, že po smrti oba súdy prebiehajú simultánne či súbežne a pritom sa vôbec nemýlime. **(Osobný aj všeobecný súd budú prebiehať simultánne)**

Vysvetlíme si to na dvoch jednoduchých prípadoch. Opekáme slaninu. Na ražeň si dávame slaninu, po nej napichneme cibuľu, nato pridáme na ražeň klobásku a postup zopakujeme. Pozrieme sa na ražeň zboku, dívame sa na tie gastronomické zázraky zľava doprava. Vieme, že naša "opekačka" je príkladom existencie človeka vo večnosti, preto je jasné, že teraz máme pred sebou fyzikálne merateľný lineárny postup času alebo časovú následnosť slaniny, cibule a klobásy, plynúcu zľava doprava, nie? No a teraz sa pozrime na ražeň spredu a vidíme všetko naraz! Aké prekvapujúce! Všetky ingrediencie vidíme odrazu, súčasne, celkovo, a predsa jednu za druhou. No a to je stav človeka medzi osobným a posledným súdom. Deje prebehnú po sebe, súbežne a naraz. A hneď robíme chybu v tom, že používame slovo naraz, čo je vo večnosti neexistujúca časová kategória. Druhý príklad, poodkrývajúci tajomstvo simultánnych dejov vo večnosti zažívame vtedy, ak stojíme na eskalátoroch, pohybujúcich sa nahor a telefonujeme s priateľom. Oznamujeme mu, že sa máme stretnúť so svojou mamou kvôli nákupom a ešte niekto sa k nám má pridať. Lenže ako to vysvetľujeme, eskalátory nás vynášajú na druhé poschodie, kde vidíme svoju mamu, a zároveň toho ďalšieho, ktorý k nej prichádza. Ten ďalší je náš brat, ktorý mal byť pre nás prekvapením, lebo sme si chceli kúpiť nový bicykel. Vraveli sme o tom s rodinou predvčerom, ale teraz už vieme, že náš brat je tu, aby nám s kúpou poradil a my to rýchlo hovoríme priateľovi na telefóne. Avšak zároveň si vieme predstaviť cieľ nášho nákupu a to je nový bicykel. Simultánnosť.

Niečo podobné zažívame neustále, preto si to vieme predstaviť. Vychádzame predsa z našej doterajšej životnej skúsenosti. Tá nám môže pomôcť ak si chceme predstaviť všetko to, čo nás po smrti čaká. Samozrejme, tu iba ľudská skúsenosť nestačí. Musíme mať informácie a znalosti zo Sv. Písma a z učenia Cirkvi. Naše predstavy by mohli začať jednou istotou: večnosť je spôsob existencie Boha. A druhá istota je táto: Boh je súčasne vo svete aj vo večnosti, teda je imanentný - vnútrosvetský a zároveň je nad pozemským svetom, teda je transcendentný. Teraz si možno budeme vedieť lepšie predstaviť, ako sa eschatologické udalosti v stave bez času a priestoru, udejú jedna za druhou, a zároveň simultánne či naraz. Lebo čas nie je iba postupnosť, ale aj zmena.

# 5. ...príde súdiť živých i mŕtvych

Ak sa všetci máme ukázať pred láskavou tvárou spravodlivého Sudcu (*2Kor* 5, 10), tak už teraz každého môže prepadnúť otázka: „A čo ja, mám sa báť súdu?” Pravda, ak definujeme strach ako stratu nadobudnutého či očakávaného dobra, strach sa objaviť môže. Hlavne v prípade, keď pre nás táto strata znamená spásu, resp. stratu spásy, čo je zatratenie.

Asi mi dáte za pravdu, že každý súd je pre jednotlivca skľučujúci. Aj keď máme predstavu o svojej nevine, nevieme, aké tajné informácie o nás sudca má. Hlavne ak našim Sudcom je Kristus, ktorý o nás vie všetko. To nás drží v neistote. Popíšme najprv naše obavy: obávame sa nášho Sudcu, ktorý je vševediaci. Pozná nie len naše slová a skutky, ale aj úmysly a myšlienky. Sv. Tomáš pripomína, že na súde budú prítomní zvláštni svedkovia, naše svedomie: „ ...svedomie a ich myšlienky, ktoré sa navzájom obviňujú alebo i bránia; v deň, keď Boh bude (...) súdiť, čo je skryté v ľuďoch” (*Rim* 2, 15-16). Nuž, obavy spôsobuje aj neodvolateľnosť rozhodnutia súdu, ktorý je večný. V prípade záporného rozsudku, ktorým je večnosť v pekle asi nik radšej nechce ani premýšľať. Hneď máme pred očami strašidelné obrazy, ktoré vyvolávajú desivú úzkosť. Tá sa však nevyrovná definícii pekla, ako totálnej samote. Zatratenec nikdy neuvidí človeka ani Boha. Origenes dopĺňa predstavu zatratenia: „Aké tiesnivé budú cesty hriešnikov pri súde. Nad nimi bude rozhnevaný Sudca...” Zdá sa, že účinok spravodlivého hnevu Boha, ktorým je v negatívnom prípade večný trest a strach z neho, je efektne opísaný v *Apokalypse* sv. Jána, kde sa hovorí: „ ...volali vrchom a bralám: - padnite na nás a skryte nás pred (...) Baránkovým hnevom, (...) kto bude môcť obstáť?; lebo „V tých dňoch ľudia budú hľadať smrť, a nenájdu ju, budú si žiadať zomrieť, a smrť od nich utečie” (Zjv 6, 16; 9, 6). Vidíme, že naše obavy pred súdom sú opísané celkom zreteľne. Je to preto, aby nás vystríhali pred súdom a pripravili naň. Lebo každá negatívna predstava na súd skvalitňuje život. Ako sa na súd pripraviť? Máme voľajaké istoty, o ktoré sa môžeme oprieť už teraz? Samozrejme áno! Ak sme pokrstení a veríme Bohu, keď jeme jeho telo a pijeme jeho krv, predsa máme život večný a súd sa nás netýka.

## Záver

My katolíci, sme presvedčení, že svoj život žijeme práve teraz. Teraz, aktuálne, momentálne a tu, ani v minulosti, ani v budúcnosti, nežijeme svoj život, ale jedine tu a teraz. Pochopiteľne životom nechápeme voľajakú vegetatívnu existenciu, ale slobodné, vedomé a zodpovedné bytie, ktoré neustále transcenduje do Kráľovstva nebeského. Vieme, že život je dar, ktorý sa snažíme žiť v duchu výroku sv. Pavla: „Už nežijem ja, ale vo mne žije Kristus” (*Gal* 2, 20). A tak, už teraz máme účasť na živote Zmŕtvychvstalého Krista, ktorý má ľudskú prirodzenosť ako my, a je v nebesiach. Jasne, sme *už* teraz s Ním v Kráľovstve nebeskom, ale *ešte nie* dokonale a úplne. Túto istotu nám dáva naša viera. Viera, ktorá nám zároveň hovorí, že pozemský život je "umieranie s Kristom". Niekedy je toto "umieranie" bolestivé a namáhavé. A to aj v predstavách o osobnom a poslednom súde. Raz darmo, stojac pred Božím súdom, asi málokto z nás je pokojný a bez obáv. Vystihuje to známy verš zo 143-tieho žalmu: „Pane, vyslyš moju modlitbu, pre svoju vernosť vypočuj moju úpenlivú prosbu, pre svoju spravodlivosť ma vyslyš. A svojho služobníka na súd nevolaj, veď nik, kým žije, nie je spravodlivý pred tebou” (*Ž* 143, 1-2). Pravda, tieto slová môžu vzbudiť u prijímateľa znepokojenie, ale o to viac potrebu zmeniť sa a byť dobrý. Veď nebudeme súdení z toho, čo sme nesmeli povedať, ale z toho, čo sme povedať mohli, ale nepovedali sme, ani nie z toho, čo sme nesmeli urobiť, ale z toho, čo sme urobiť mohli a neurobili sme to. Tak bude Boh odmenou tým, ktorí konali dobro, Boh bude očistným ohňom tým, ktorí strávia čas ešte v očistci, rovnako sám bude Boh zatratením pre tých, ktorý dobro nekonali. Kvôli tomu sa posledný súd netýka iba kresťanov, ale všetkých ľudí, lebo všetci ľudia majú právo na autentický život. Samozrejme, aj na život večný, ktorý je už teraz zažívaný a anticipovaný.

Veď sa všetci musíme ukázať pred Kristovou súdnou stolicou, aby každý dostal odplatu za to, čo

konal, kým bol v tele, či už dobré a či zlé. (2Kor 5, 10)

A Otec nikoho ani nesúdi, ale všetok súd odovzdal Synovi, 23 aby si všetci ctili Syna tak, ako si ctia Otca. Kto si nectí Syna, nectí si ani Otca, ktorý ho poslal. 24 Veru, veru, hovorím vám: Kto počúva moje slovo a verí tomu, ktorý ma poslal, má večný život a nepôjde na súd, ale prešiel zo smrti do života. 25 Veru, veru, hovorím vám: Prichádza hodina, ba už je tu, keď mŕtvi počujú hlas Božieho Syna a tí, čo ho počujú, budú žiť. 26 Lebo ako Otec má život sám v sebe, tak dal aj Synovi, aby mal život sám v sebe. 27 A dal mu aj moc súdiť, pretože je Synom človeka. 28 Nedivte sa tomu, lebo prichádza hodina, keď všetci v hroboch počujú jeho hlas 29 a vyjdú: tí, čo robili dobre, budú vzkriesení pre život a tí, čo páchali zlo, budú vzkriesení na odsúdenie. 30 Ja nemôžem nič robiť sám od seba. Súdim, ako počujem. A môj súd je spravodlivý, lebo nehľadám svoju vôľu, ale vôľu toho, ktorý ma poslal.

Ja som prišiel na svet ako svetlo, aby nik, kto verí vo mňa, neostal vo tmách. 47 Ak niekto počúva moje slová a nezachováva ich, ja ho nesúdim, lebo som neprišiel svet súdiť, ale svet spasiť. 48 Kto mnou pohŕda a neprijíma moje slová, má svojho sudcu: slovo, ktoré som hovoril, bude ho súdiť v posledný deň.

Veď sa všetci musíme ukázať pred Kristovou súdnou stolicou, aby každý dostal odplatu za to, čo konal, kým bol v tele, či už dobré a či zlé. (2Kor 5, 10)